CELEX: 32019R0916
Language: lv
Date: 2019-06-04 00:00:00
Title: Komisijas Īstenošanas regula (ES) 2019/916 (2019. gada 4. jūnijs), ar ko atbilstīgi Eiropas Parlamenta un Padomes Regulai (ES) Nr. 1306/2013 nosaka tiešo maksājumu korekcijas likmi attiecībā uz 2019. kalendāro gadu

5.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 146/98
               
            
         KOMISIJAS ĪSTENOŠANAS REGULA (ES) 2019/916
         (2019. gada 4. jūnijs),
         ar ko atbilstīgi Eiropas Parlamenta un Padomes Regulai (ES) Nr. 1306/2013 nosaka tiešo maksājumu korekcijas likmi attiecībā uz 2019. kalendāro gadu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 3. punktu,
         apspriedusies ar Lauksaimniecības fondu komiteju,
         tā kā:
         
                     (1)
                  
                  
                     Saskaņā ar Regulas (ES) Nr. 1306/2013 25. pantu rezerve, kas paredzēta, lai lauksaimniecības nozarei sniegtu papildu atbalstu tādu nopietnu krīžu gadījumā, kuras ietekmē lauksaimniecisko ražošanu vai lauksaimniecības produktu izplatīšanu, jāveido, katra gada sākumā ar tās pašas regulas 26. pantā minēto finanšu disciplīnas mehānismu piemērojot samazinājumu tiešajiem maksājumiem.
                  
               
                     (2)
                  
                  
                     Regulas (ES) Nr. 1306/2013 26. panta 1. punkts paredz, ka tam, lai nodrošinātu Padomes Regulā (ES, Euratom) Nr. 1311/2013 (2) noteikto maksimālo gada apjomu ievērošanu ar tirgu saistīto izdevumu un tiešo maksājumu finansēšanā, tiešo maksājumu korekcijas likme jānosaka tad, ja prognozes par minētajā maksimālajā apakšapjomā iekļauto pasākumu finansēšanu konkrētajā finanšu gadā liecina, ka maksimālais pieļaujamais gada apjoms tiks pārsniegts.
                  
               
                     (3)
                  
                  
                     Summa, kas paredzēta rezervei krīzes situācijām lauksaimniecības nozarē un iekļauta Komisijas 2020. gada budžeta projektā, ir 478 miljoni EUR pašreizējās cenās. Lai segtu minēto summu, tiešajiem maksājumiem, kurus attiecībā uz 2019. kalendāro gadu veic saskaņā ar Eiropas Parlamenta un Padomes Regulas (ES) Nr. 1307/2013 (3) I pielikumā uzskaitītajām atbalsta shēmām, ir jāpiemēro finanšu disciplīnas mehānisms.
                  
               
                     (4)
                  
                  
                     Prognozes par Komisijas 2020. gada budžeta projektā noteiktajiem tiešajiem maksājumiem un ar tirgu saistītajiem izdevumiem liecina, ka turpmāka finanšu disciplīna nav vajadzīga.
                  
               
                     (5)
                  
                  
                     Saskaņā ar Regulas (ES) Nr. 1306/2013 26. panta 3. punktu korekcijas likme būtu jānosaka līdz tā kalendārā gada 30. jūnijam, attiecībā uz kuru piemēro korekcijas likmi.
                  
               
                     (6)
                  
                  
                     Lauksaimnieki, kuri iesniedz tiešo maksājumu atbalsta pieteikumu par vienu kalendāro gadu (N), maksājumu parasti saņem noteiktā maksājumu periodā, kas ir finanšu gadā (N+1). Tomēr zināmās robežās dalībvalstis drīkst veikt novēlotus maksājumus lauksaimniekiem pēc minētā maksājumu perioda. Šādus novēlotus maksājumus drīkst veikt nākamajā finanšu gadā. Kad konkrētam kalendārajam gadam tiek piemērota finanšu disciplīna, korekcijas likme nebūtu jāpiemēro maksājumiem, attiecībā uz kuriem atbalsta pieteikumi ir iesniegti citos kalendārajos gados, nevis kalendārajā gadā, kam piemēro finanšu disciplīnu. Tāpēc, lai nodrošinātu vienlīdzīgu attieksmi pret lauksaimniekiem, ir atbilstīgi noteikt, ka korekcijas likme ir jāpiemēro tikai tiem maksājumiem, attiecībā uz kuriem atbalsta pieteikumi ir iesniegti kalendārajā gadā, kam piemēro finanšu disciplīnu, neatkarīgi no tā, kad veikts maksājums lauksaimniekiem.
                  
               
                     (7)
                  
                  
                     Regulas (ES) Nr. 1307/2013 8. panta 1. punktā noteikts, ka tiešajiem maksājumiem piemērotā korekcijas likme, kas noteikta saskaņā ar Regulas (ES) Nr. 1306/2013 26. pantu, ir jāpiemēro tikai tiem tiešajiem maksājumiem, kuri pārsniedz 2 000 EUR un jāpiešķir lauksaimniekiem saistībā ar attiecīgo kalendāro gadu. Turklāt Regulas (ES) Nr. 1307/2013 8. panta 2. punktā paredzēts, ka pakāpeniskas tiešo maksājumu ieviešanas rezultātā korekcijas likme Horvātijai ir piemērojama tikai no 2022. gada 1. janvāra. Tāpēc maksājumiem, kurus saņem lauksaimnieki minētajā dalībvalstī, ar šo regulu nosakāmā korekcijas likme nebūtu jāpiemēro,
                  
               IR PIEŅĒMUSI ŠO REGULU.
         
            1. pants
            
               1.   Lai noteiktu korekcijas likmi saskaņā ar Regulas (ES) Nr. 1306/2013 25. un 26. pantu un saskaņā ar Regulas (ES) Nr. 1307/2013 8. panta 1. punktu, tiešo maksājumu summas, kas lauksaimniekiem piešķiramas atbilstīgi Regulas (ES) Nr. 1307/2013 I pielikumā uzskaitītajām atbalsta shēmām un pārsniedz 2 000 EUR par atbalsta pieteikumu, kurš iesniegts attiecībā uz 2019. kalendāro gadu, samazina, piemērojot korekcijas likmi 1,441101 %.
            
            
               2.   Šā panta 1. punktā minētais samazinājums neattiecas uz Horvātiju.
            
         
         
            2. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. jūnijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 347, 20.12.2013., 549. lpp.
         
         
            (2)  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).
         
            (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).